ഒളിമ്ബ്യന് ശ്രീജേഷിന് സര്ക്കാര് ആദരം ഒളിമ്ബ്യന് താരം ശ്രീജേഷ് ഫിസിക്കല് എജുക്കേഷന് ആന്ഡ് സ്പോര്ട്സ് ജോയിന് ഡയറക്ടറായി ചുമതലയേറ്റു. പുതിയ പദവി കൂടുതല് ഉത്തരവാദിത്വം നിറഞ്ഞതാണെന്നും മികച്ച നേട്ടത്തിനായി പരിശ്രമിക്കുമെന്നും ഒളിമ്ബ്യന് പി ആര് ശ്രീജേഷ് പറഞ്ഞു. കൂടുതല് താരങ്ങളെ കേരളത്തില് നിന്നും ഒളിമ്ബിക്സില് എത്തിക്കാന് ശ്രമിക്കുമെന്നും, പരിശീലനത്തിനായി സ്കൂളുകളില് ടറഫുകള് ഒരുക്കുമെന്നും അദ്ദേഹം കൂട്ടിച്ചേര്ത്തു. ഒളിമ്ബിക്സിലെ മിന്നും നേട്ടത്തിന് ശേഷം അദ്ദേഹത്തിന്റെ തസ്തികയില് സ്ഥാനക്കയറ്റം നല്കാന് സര്ക്കാര് തീരുമാനിക്കുകയായിരുന്നു. പൊതു വിദ്യാഭ്യാസ ഡയറക്ടറേറ്റില് ഡെപ്യൂട്ടി സ്പോര്ട്സ് ഓര്ഗനൈസര് തസ്തികയില് സേവനമനുഷ്ഠിച്ചു വന്നിരുന്ന അദ്ദേഹത്തിന്റെ തസ്തിക ജോയിന്റ് ഡയറക്ടര് ആയി ഉയര്ത്തി ആണ് സര്ക്കാര് ശ്രീജേഷിനെ സ്വീകരിച്ചത്. ഇന്ന് രാവിലെ തിരുവനന്തപുരത്തെത്തിയ പി ആര് ശ്രീജേഷ് മുഖ്യമന്ത്രി പിണറായി വിജയനെ സന്ദര്ശിച്ചു.മുഖ്യമന്ത്രിയെ കണ്ടശേഷം പൊതുവിദ്യാഭ്യാസ ഡയറക്ടറുടെ കാര്യാലയത്തിലെ സ്വീകരണ ചടങ്ങില് പി ആര് ശ്രീജേഷ് പങ്കെടുത്തു. മന്ത്രി വി ശിവന്കുട്ടി യുടെ നേതൃത്വത്തില് ശ്രീജേഷിനെ ആദരിച്ചു. ചടങ്ങില് പൊതുവിദ്യാഭ്യാസ വകുപ്പ് പ്രിന്സിപ്പല് സെക്രട്ടറി എ പി എം മുഹമ്മദ് ഹനീഷ്, പൊതു വിദ്യാഭ്യാസ ഡയറക്ടര് ജീവന് ബാബു കെ എന്നിവര്ക്കൊപ്പം പൊതു വിദ്യാഭ്യാസ വകുപ്പിന് കീഴിലെ വിവിധ സ്ഥാപനങ്ങളിലെ ഡയറക്ടര്മാര് എന്നിവര് പങ്കെടുത്തു.